b'\n_START_ARTICLE_\nRuoska\n_START_PARAGRAPH_\nRuoska on rankaisu- tai kidutusv\xc3\xa4line, jota on k\xc3\xa4ytetty jo muinaisten korkeakulttuurien ajoilta l\xc3\xa4htien. My\xc3\xb6s el\xc3\xa4inten ohjastamiseen tarkoitettuja yleens\xc3\xa4 pitki\xc3\xa4 piiskoja kutsutaan ruoskiksi (valjakkoruoskat, h\xc3\xa4rk\xc3\xa4ruoskat). Ruoska on yleens\xc3\xa4 valmistetty nahasta. Nyky\xc3\xa4\xc3\xa4n on my\xc3\xb6s s\xc3\xa4hk\xc3\xb6ruoskia._NEWLINE_Englannin laivastosta kertovissa kirjoissa ja novelleissa mainitaan toistuvasti, ett\xc3\xa4 purjelaivakaudella ruoskiminen ns. yhdeks\xc3\xa4nh\xc3\xa4nt\xc3\xa4ist\xc3\xa4 kissaa k\xc3\xa4ytt\xc3\xa4en oli vakituinen rangaistus. Sen h\xc3\xa4vi\xc3\xa4misen tarkkaa ajankohtaa ei tiedet\xc3\xa4; k\xc3\xa4yt\xc3\xa4nt\xc3\xb6 vain h\xc3\xa4visi purjelaivojen mukana, ja korvattiin p\xc3\xa4\xc3\xa4asiassa raskaalla ja eritt\xc3\xa4in inhotulla kolilemppauksella eli hiilenlastauksella h\xc3\xb6yrylaivojen kattilahuoneissa. _NEWLINE_Ruoskia k\xc3\xa4ytet\xc3\xa4\xc3\xa4n my\xc3\xb6s sadomasokistisessa erotiikassa joko toiminnan v\xc3\xa4linein\xc3\xa4 tai rekvisiittana.\n_START_SECTION_\nMusiikki\n_START_PARAGRAPH_\nMusiikissa ruoska on jakoaerofoneihin luettu soitin. \xc3\x84\xc3\xa4ni voi synty\xc3\xa4 ilmavirran jakautuessa ruoskan siiman eri puolille jaksottaisena, jolloin ruoska ulisee, tai sen p\xc3\xa4\xc3\xa4n paukahtaessa rikkoessaan \xc3\xa4\xc3\xa4nivallin. Orkesterikokoonpanoissa k\xc3\xa4ytet\xc3\xa4\xc3\xa4n ruoskan tilalla tosin useammin sit\xc3\xa4 k\xc3\xa4tev\xc3\xa4mp\xc3\xa4n\xc3\xa4 pidetty\xc3\xa4 piiskaa.'